Doen nou al vir Vrystaat Kunstefees aansoek | Netwerk24
Deur Elretha Britz 05 Februarie 2021 08:00
Die plakkaat vir 'Die besoek', Bartho Smit se vertaling van die klassieke Duitse werk 'Der Besuch der alten Dame', wat verlede jaar in 'n teater en aanlyn op die Vrystaat Kunstefees aangebied is. Foto: Vrystaat Kunstefees
Kunstenaars kan nou reeds aansoek doen vir die Vrystaat Kunstefees (VK) wat in Oktober vanjaar aangebied word, maar waarvan die voorbereidings reeds in volle gang is. Terselfdertyd word aansoeke ingewag vir Vrystaat Klank en Klassik (VKK), wat in November gehou word. Dié fees is suiwer gerig op kunsmusiek en word vanjaar die tweede keer aangebied.
Ricardo Peach, die uitvoerende hoof van die VK, sê hoewel die gevolge van die koronaviruspandemie steeds groot uitdagings en onsekerhede bied, veral vir die kunste, maak die feesbestuur vir verskeie moontlikhede gereed.
'n Multiplatform is geskep sodat kunstenaars kan aansoek doen vir lewende of aanlyn vertonings, of albei. Dit geld ook Klank en Klassik waarvoor die Odeionteater op die kampus van die Universiteit van die Vrystaat (UV) beskikbaar is, maar aanlyn konserte ook welkom is.
As Covid-19-maatreëls dit toelaat, sal lewende vertonings soos gebruiklik in die goed toegeruste teaters van die UV aangebied word. Dieselfde vertonings kan ook aanlyn beskikbaar gestel word, hetsy as 'n regstreekse stroming of ná opvoerings.
Die Vrystaat Kunstefees-embleem.
Die afdelings waarvoor kunstenaars kan inskryf, is die hooffees en Vrynge, wat teatervertonings huisves, en vir die Hoofstroom en Vrystroom, wat die aanlyn komponent is.
Soos in die verlede kan aansoek gedoen word vir musiek, toneel, dans, visuele kuns, openbare kuns, vir die Blêrkas, die oopverhoog, asook enige ander soort aanbieding wat gewoonlik 'n tuiste in die Vrynge vind. Klassieke musici kan ook produksies vir die VK en die VKK inskryf.
Peach noem dat kunstenaars produksies elders in die land kan opvoer, met of sonder 'n gehoor, wat dan op die VK-platform uitgesaai word. Verlede jaar het die danskunstenaar Louise Coetzee die opsie met groot sukses deurgevoer.
Die dansvertoning is in Kaapstad aangebied en die aanlyn uitsending was wêreldwyd toeganklik. Daar was selfs 'n interaktiewe komponent wat belangstellendes die geleentheid gebied het om versoeke aan die dansers te rig.
Dit is 'n uitgemaakte saak dat die VK en VKK vanjaar sal plaasvind. "As teaters weens Covid-19-regulasies gesluit is, bied ons steeds 'n aanlyn fees aan," sê Peach. Hy meen aanlyn moontlikhede het gekom om te bly.